《送陈员外使西域诗》
明代·周孟简

金台八月惊寒早，一夜清霜零白草。故人别我出都门，西风万白交河道。

怜君草莽一书生，曾是高皇知姓名。挥毫每视金銮草，乘传屡入南交城。

只今又作凤池客，天语传宣到蕃国。郎官不减旧声华，圣主非常赐颜色。

新赐貂裘不惮寒，壮游谁道别离难。流沙只合吟边度，葱岭惟应马上看。

看山对景多行乐，张骞伟绩今犹昨。圣主当图绝漠功，丹青好画麒麟阁。

作者简介：（1378—1430）江西吉水人，名伟，以字行。周述从弟。永乐二年进士，授编修。在翰林二十年，出为襄王府长史。生平无睚眦于人，为世所重。有《竹涧集》、《翰林集》、《西垣诗集》。